Vlasnik Tehnixa tvrdi da može proizvesti 10 kabina dnevno te da su one tražene u Njemačkoj, a mogu poslužiti bolnicama, hotelima, kampovima, vojsci i privatnim tvrtkama

Zbog epidemije koronavirusa gotovo 10.000 ljudi u Hrvatskoj moralo je poći u samoizolaciju, što znači da ne smiju izići iz svojih stanova i kuća te da moraju ograničiti doticaj s drugim ljudima. Kako bi im olakšala život u karanteni i maksimalno smanjila rizike, tvrtka Tehnix iz Međimurja osmislila je korona-kabine. Vlasnik tvrtke Đuro Horvat RTL-u je priznao da mu već stižu narudžbe iz cijele Europe.

Tražene u Njemačkoj

“Mi možemo proizvesti 10 ovakvih kabina dnevno. Imamo sve, od panela, čelika, imamo rezerviranu elektroniku. To je naše znanje, naša tehnologija”, rekao je Horvat i dodao da njegove kabine mogu biti od pomoći privatnim tvrtkama, hotelima, autokampovima, bolnicama i vojsci. Mnogi čekaju u redu za korona-kabine.

“Pa njemačke kompanije ili recimo gradilišta velika, već imamo ne samo upite nego i isporuku. Pa onda i otoci da se može imati kontrola ljudi koji su došli ih sumnjivih zemalja, turistička industrija, kampovi, hoteli…”, govori Horvat.

KORONAVIRUS NAM JE PRED VRATIMA: Što je to kućna izolacija i kako je pravilno održavati? Evo što sve znamo

Garsonijera od 20 ‘kvadrata’

Korona-kabina je iznutra nalik garsonijeri od 20 četvornih metara, u njoj mogu istodobno boraviti najviše četiri osobe, a razina udobnosti se može mjeriti s hotelima između dvije i tri zvjezdice. Unutra je stala i kuhinjica s hladnjakom te kupaonica s bojlerom i tuš kabinom. Za opuštanje su postavljeni televizor i polica s knjigama, no najbitnije su epidemiološke značajke.

Tako korona-kabine imaju ugrađen sustav koji omogućuje beskontaktan način dopremanja hrane, a i sam raspored namještaja omogućuje smanjivanje kontakata između “cimera”, jer je s medicinskog aspekta borbe protiv koronavirusa, izbjegavanje kontakta jedno od najjačih oružja.

Situaciju s koronavirusom iz minute u minutu u Hrvatskoj i svijetu možete pratiti OVDJE.